Н А Р Е Д Б А
ЗА РЕКЛАМНАТА И ИНФОРМАЦИОННАТА ДЕЙНОСТ НА ТЕРИТОРИЯТА НА ОБЩИНА КЪРДЖАЛИ
РАЗДЕЛ І.
ОБЩИ ПОЛОЖЕНИЯ

Чл.1. Разпространението на информация със средствата за външна реклама, надписите, информационно-указателните табели и рекламните материали на територията на община Кърджали става при спазване на разпоредбите на тази наредба и действащото законодателство.

Чл.2. Наредбата не се прилага при:

1. Изграждане на рекламни съоръжения по републиканската пътна мрежа извън населените места с изключение на четвъртокласната и местна пътна мрежа.


2. Поставянето на пътни знаци, съгласно изискванията на Закона за движението по пътищата и Правилника за приложението му.


3.Поставянето на табели за наименованията на улици, площади и административни номера на имотите.


4. За информационни табели, чийто режим е уреден с други законови разпоредби.

Чл.3.(1) По смисъла на тази наредба:


1. Външна реклама е всеки текст, обемна форма или изображение, предназначени да информират обществеността или да привличат нейното внимание с търговска цел.

2.  Надпис е всеки текст, обемна форма или изображение, закрепени върху сграда, свързани с функцията на даден обект в нея.


3. Информационно-указателна табела е всеки текст, обемна форма или изображение, указващи близостта на една сграда, обект или терен, където се извършва определена дейност.


4. Рекламни материали с временен характер са знамена и транспаранти, надписи и информационно-указателни табели с информационно-указателен характер за обозначените аукционни, обществени, културни, политически и спортни прояви, строително ремонтни работи, предоставяне под наем, продажба или други дейности със срок на поставяне по-малък от 30 дни.

5. Съобщения и обяви са всички видове афиши, плакати, постери, информационни табла и др., които дават информация за културни, спортни, обществени, акционни, хуманитарни и други прояви и лица, както и предоставяне на стоки , услуги и/или извършване на други дейности.
   
(2) За краткост изброените в ал.1 понятия ще бъдат наричани рекламно-информационни елементи(РИЕ).

РАЗДЕЛ ІІ.
ОБЩИ ИЗИСКВАНИЯ


Чл.4. Рекламно-информационни елементи (РИЕ) независимо от техния вид, трябва: 

1. Да бъдат изработени от трайни материали, устойчиви на вятър и други атмосферни условия, съгласно изискванията на съответните стандарти.

2. Да бъдат пожарообезопасени.


3. Да бъдат поддържани в добро състояние по отношение на тяхната чистота и функция от физическото или юридическото лице, техен собственик.


4. Да съдържат отбелязани името и адреса на собственика, респективно физическо или юридическо лице, титуляр по разрешението за поставяне.

Чл.5. При разполагането на РИЕ е необходимо:

1. Да не се нарушават условията за обитаване.


2. Да не създават рискови условия за безопасността на движение.


3. Да не се закрива друго рекламно пано, търговски или обществен обект, както и да не се затруднява подхода към него.

Чл.6. (1) Всички текстове в областта на външната реклама, надписите и информационно-указателните табели да бъдат изписани на български език, освен ако не са регистрирани търговски марки и услуги, фирмен знак или наименование на предприятие, съгласно изискванията на Търговския закон.

(2). Не са съобщения и обяви по смисъла на чл.3, т.5 материалите, поставени във връзка и по време на предизборни кампании. Най-късно 30 дни след приключването им съответната политическа партия, движение, коалиция, организация или инициативен комитет са длъжни да премахнат агитационните материали и да приведат мястото в първоначалния му вид, съгласно изискванията на тази наредба. При неизпълнение на горепосочените разпоредби, нарушителите подлежат на санкции, предвидени в Раздел ХІ, от настоящата Наредба.

Чл.7. (1) Не се разрешава поставянето на РИЕ на:

1. Сгради, имот или съоръжение без писмено съгласие на техния собственик, както и върху сграда и съоръжения, статутът и експлоатацията на които са определени с други закони, без съгласуване с министерството или ведомството, които ги стопанисват.

2. Незаконно построени и неподдържани в добро състояние сгради. 


3. Лечебни, детски и учебни заведения.


4. Сгради, обявени за паметници на културата.


5. Скулптурни паметници и други елементи на декоративната пластика.


6. Тревните площи на паркове и градски градини.


7. Всякакъв вид дървета и едроразмерна растителност.


8. Ограждения и стени на гробищни паркове, както и в самите тях. 


9. Културни сгради и молитвени домове.

10. Използването на светлинни символи и шрифтови надписи, прилагани 

или наподобяващи елементите от системата за регулиране на движението.


11. Зони, които ограничават видимостта за превозните средства и сигнализацията с пътни знаци.


12. Разделителни парапети по булеварди и улици.


13. Тротоари, където не може да се осигури разстояние от 2 метра подход за движение за пешеходци.


14. Разделителна пътна ивица с ширина по-малка от 3 метра.


15. Стълбове на далекопроводната електрическа мрежа.


16. Стълбове на електрическата мрежа, като изключение се допуска само за разполагането на РИЕ до 1кв.м. На един електрически стълб може да се разположат не по-вече от 2бр. РИЕ до 1 кв.м..

17. Електрически табла.


18. Административни сгради на общински и държавни структури.

(2). Изключения по ал.1 не се отнасят до информационно-указателни табели, необходими за функционирането и предназначението на обектите.

Чл.8. Не се допуска рекламирането на:

1. Забранени за употреба вещества и препарати с наркотично и/или стимулиращо действие.


2. Лекарствени средства, за които има забрана или ограничения, предвидени в специални нормативни актове.


3. Тютюневи изделия. 


4. Полезни качества на алкохолни изделия.


5. Порнографски материали.


6. Оръжия.


7. Други материали в отклонение от моралните норми в страната.


8. Определена религия или религиозна общност.

Чл.9. Не се допуска разполагането на РИЕ, които:


1. Пропагандират под каквато и да е форма омраза и насилие, расова или етническа 
нетърпимост 


2. Съдържат невярна или подвеждаща информация.

3. Рекламират стоки и услуги, посредством твърдения за недостатъци на други стоки или услуги.


4. Накърняват правата и доброто име на граждани и юридически лица.

Чл.10. Носителите на права за разполагане на рекламно-информационни елементи при условията на тази Наредба носят отговорност за причинените от РИЕ щети на трети лица.

РАЗДЕЛ ІІІ.
ВЪНШНА РЕКЛАМА


Чл.11. Външната реклама може да бъде:


1. Светлинна и друга реклама по покривите.


2. Крайпътна реклама, закрепени неподвижно касети, осветени отвътре или отвън, рекламни пана за лепене на плакати.

3.Реклама по калкани и фасади на сгради над партерните етажи.


4. Реклама към градския партер: магазини, заведения и други обекти с обществено-обслужващи функции, разположени перпендикулярно и успоредно на фасадата или по тротоара.


5. Реклама по градския транспорт – автобуси, таксита и др.


6. Кампанийна реклама.

Чл.12. Несветеща реклама се поставя на не по-малко от 50 см. от нивото на терена. Нейните параметри следва да бъдат съобразени с конкретната градоустройствена обстановка.

Чл.13. Светеща реклама е тази, която използва собствен източник на светлина. Ако съоръжението, носещо светеща реклама е поставено върху покрив, неговите параметри следва да бъдат съобразени с архитектурния образ/силует, пластично оформление и др./ на сградата.

РАЗДЕЛ ІV.
РЕКЛАМА КЪМ ЕЛЕМЕНТИТЕ НА ГРАДСКОТО ОБЗАВЕЖДАНЕ

Чл.14. Разполагането на РИЕ върху изградени или поставени спирки на обществения транспорт и върху павилиони на общински терени се разрешават само на определените за това места. Тези реклами могат да бъдат с единична площ до 2 кв.м.

Чл.15.(1) Безплатни съобщения за културни, спортни, хуманитарни прояви, некролози и други се поставят само на определените за това места – афишни колонки, информационни табла и др..


(2) Афишните колонки могат да носят само безплатни съобщения за културни прояви и спектакли. Върху тях не могат да се поставят други материали преди завършване на проявата, за която първите информират.

РАЗДЕЛ V.
НАДПИСИ


Чл.16. (1). Надписите могат да бъдат поставени въз основа на одобрени проекти:


1. Върху козирки, навеси и маркизи, ако тяхната височина не надвишава 1м. и не закрива отвори на фасадите.

2. Пред балкони или прозоречни отвори, ако не са по-високи от парапета на балкона или под прозоречния парапет.


3. Вертикално по фасадата на сградата.


(2) Надписите са елемент от проекта за графично и цветно оформление на обекта, за който са предназначени. Одобрението на този проект се извършва от ЕСУТ .

Чл.17. Надписите, поставени върху стена или успоредно на нея, не трябва надвишават нейните граници, нито да бъдат разположени на повече от 30см. от нея.

Чл.18. Надписите се премахват от собственика/ползвателя/ и мястото се привежда в първоначалния му вид до 14 дни след прекратяване на дейността на обекта, за който е предназначен.

РАЗДЕЛ VІ.
ИНФОРМАЦИОННО - УКАЗАТЕЛНИ ТАБЕЛИ


Чл.19.(1) Информационно-указателните табели се подчиняват на разпоредбите на Раздел ІІІ, от настоящата Наредба, регламентиращ външната реклама. Те изключват указателните знаци, описани в Закона за движение по пътищата и правилника за неговото приложение.


(2) Вертикалния ръб на информационно-указателните табели трябва да бъде поставен на разстояние от края на уличното платно не по-малко от 0.50м., а долния хоризонтален – на височина не по-малко от 2.50м. от нивото на терена, съгласно ЗУТ и Наредба № 7.
РАЗДЕЛ VІІ.
РЕКЛАМНИ МАТЕРИАЛИ С ВРЕМЕНЕН ХАРАКТЕР


Чл.20. (1) Рекламни материали с временен характер могат да се разполагат за срок до 30 дни на определените за това места и носят информация, свързана само със съответното мероприятие. Транспарантните ленти се разполагат в отстояние не по-малко от 10 м. една от друга.

(2) Върху сгради могат да се разполагат временни надписи за събития, които се извършват в сградата.

(3) Всички площи по оградата, покритията по скелето или по самия строеж, както и върху поземления имот в който се извършва строителството, чрез които се отправят рекламни послания на други лица се счита за рекламна дейност.

(4) Изключения по ал.3 са табелите за строителните обекти, изискуеми по реда на чл.157 от ЗУТ.

Чл.21. Безплатна временна информация може да бъде разрешена от Кмета на община Кърджали по изключение, във връзка със събития от общоградски, национален или международен характер.

Чл.22. Рекламни материали с временен характер се демонтират до 5 дни след изтичане на срока на разрешаването им.

РАЗДЕЛ VІІІ.
СЪОБЩЕНИЯ И ОБЯВИ


Чл.23. (1) Съобщенията за културни, спортни, хуманитарни прояви, некролози и други се поставят само на определените за това места – афишни колонки, информационни табла и други специално определени за това съоръжения.

(2) Местата за разлепване на съобщенията се определят със заповед на Кмета на община Кърджали.

(3) Информационните табла се поставят въз основа на схема за разполагане и унифицирани проекти, одобрени от Главния архитект на община Кърджали.


(4) При разполагане на съобщенията е необходимо да не се закриват други материали преди завършване на проявата, за която се съобщават.

Чл.24. (1) Лицата, за чийто стоки, услуги и/или друга дейност информира съобщението, възложителите и/или организаторите на мероприятието/дейността/, са длъжни да спазват изискванията за разлепване на съобщението на определените за това места/съоръжения/ чрез осъществяване на предварителен и текущ контрол. В противен случай носят административно-наказателна отговорност.

(2) При констатиране на нарушения същите носят административно-наказателна отговорност съгласно тази наредба.

Чл.25. (1) Собствениците/ползвателите/ на обекти са длъжни да не допускат разлепване на съобщения върху обектите им, извън тези по чл. 23 те са длъжни да спазват изискването за разлепване на съобщенията на определените за това места чрез осъществяването на превантивен и текущ контрол.

(2) При констатиране, че съобщението е поставено на места извън одобрените от кмета на общината, собствениците/ползвателите/ на тези места/обекти/ са длъжни незабавно да премахнат съобщението. В противен случай подлежат на санкции, предвидени в Раздел ХІ от настоящата Наредба.

Чл.26. Не се разрешава:

1. Разлепването на съобщения извън информационните табла, поставени на определените със Заповед на Кмета на община Кърджали места.


2. Разлепването на съобщения и поставяне на съоръженията по чл.23 на местата, изброени  в чл.7 от Наредбата.
РАЗДЕЛ ІХ.
РЕД ЗА РАЗПОЛАГАНЕ

Чл.27. Рекламно-информационни елементи могат да се разполагат на територията на община Кърджали, въз основа на:


1. Разрешение за поставяне от кмета на общината;


2. Сключен договор и заплащане на такса, предвидена в Наредбата за определянето и администрирането на местните такси и цени на услуги на територията на община Кърджали.

Чл.27а. (1) /Нова – Решение №253/30.12.2025 г. на ОбС-Кърджали/ Рекламно-информационни елементи по чл. 11 в имоти общинска собственост се разполагат по искане, окомплектовано съгласно чл. 29 и в съответствие със схема с определени позиции, която се одобрява от Главния архитект на Община Кърджали, по предложение на Експертния съвет по устройство на територията при Община Кърджали и подлежи на актуализиране във връзка с възникнали обществени или други конкретни нужди.   
(2) /Нова – Решение №253/30.12.2025 г. на ОбС-Кърджали/ РИЕ се разполагат в съответствие с техническите правила за поставяне на преместваеми обекти за рекламни цели и рекламни елементи описани в Приложение №3 от настоящата Наредба.


Чл.28. Исканията за разполагане на РИЕ се отправят в писмена форма до Кмета на община Кърджали, които се разглеждат от комисия по рекламната и информационната дейност, назначена от кмета на общината. В състава на комисията да се включат и общински съветници.

Чл.29. (1) Исканията за разполагане на РИЕ, независимо от техния вид, трябва да са придружени от:


1. Декларация за ЕИК на юридическото лице – по образец; 

2.Декларация за липса на задължения  на заявителя към община Кърджали по образец;

3. Декларация от заявителя, че по отношение на него не е проведена процедура по принудително премахване на рекламно-информационен елемент – по образец;

4. Документ за собственост и/или писмено съгласие на собственика на сградата, съоръжението или терена, където ще бъде поставен РИЕ, с изключение на случаите на разполагане на РИЕ върху общинска собственост.
5. /Изм. с Решение №253/30.12.2025 г. на ОбС-Кърджали/ Писмено съгласие на етажните собственици или писмен договор за наем с етажните собственици на заетата от съоръжението площ, когато РИЕ се поставя върху сгради – етажна собственост.
В случай че РИЕ се разполага пред чужд самостоятелен обект в сграда във вертикално направление, РИЕ не може да е по-висок от подпрозоречния парапет и/или парапета на терасата/балкона, на който се закрепва и към документацията за разрешение за поставяне следва да е приложено нотариално заверено съгласие на собственика на самостоятелния обект, пред който се поставя РИЕ.

6. Ситуационно решение и/или архитектурен, конструктивен проект в подходящ мащаб и/или ел.проект за осветени съоръжения и актуална конструктивна експертиза за състоянието на носещата калканна/фасадна стена или покрив, за съоръженията закрепени за сграда.


7. Снимки, колажи  и други материали, показващи адаптацията на РИЕ в градската среда.


(2) Проектите се комплектоват в зависимост от вида РИЕ и съгласно изискванията на ЗУТ, описани в Приложение № 1.

(3) Проектите за поставяне на билбордове и РИЕ с площ над 5 кв.м. се одобряват от гл. архитект след становище от Експертния съвет по устройство на територията/ЕСУТ/.


(4) Срокът за одобряване на проектите или постановяване на мотивиран отказ е 14 дни след внасянето му в ЕСУТ на община Кърджали.

(5) В срока по ал.4 комисията по рекламната и информационната дейност могат да изискат от заявителя при необходимост допълнителни документи, съгласувания на ситуационно решение и становища от КАТ, ЕРП, ВиК и други.

Чл.30. Комисията по рекламната и информационната дейност:


1. Разглежда комплектованите, съгласно чл.29, ал.1 постъпили искания за поставяне на РИЕ върху обекти на територията на община Кърджали след задължителен оглед на мястото, съвместно с представители на Пътна полиция и други специалисти. 


2. Съставя подробен протокол от всяко свое заседание.


3. Предлага на кмета да одобри определени рекламни позиции.


4. Изготвя мотивиран отказ. 

Чл.31. Разрешението за поставяне на РИЕ се издава от Кмета на община Кърджали: 


(1) След положително становище от комисия по рекламната и информационната дейност. 

(2) След заплащане на такса за извършване на рекламна дейност, съгласно Наредбата за определянето и администрирането на местните такси и цени на услуги на територията на община Кърджали. 


(3) След заплащане на обезпечителен депозит за изпълнение на договора, в размер на 10 на сто от стойността  на договора за целия период. 

Чл.32. За всеки РИЕ се издава и заплаща отделно разрешение. За рекламни материали с временен характер се издава едно разрешение, в което се посочват всички разрешени позиции.


Чл.33. Разрешителното не може да бъде за срок по-дълъг от 5/пет/ години.

Чл.34. В Разрешението за поставяне на РИЕ задължително се посочват:


1. Имената, адреса и единния граждански номер на лицето, съответно фирмата, адреса на управление, ЕИК на търговеца, собственик на РИЕ.


2. Собственика на имота, в който се разрешава поставянето.


3. Срока за който се разрешава поставянето.

Чл.35. (1) Разполагането на РИЕ върху сгради, имоти или съоръжения общинска собственост се извършва въз основа на договор, сключен между Кмета на община Кърджали и собственика на РИЕ.


(2) Договорът не може да бъде за срок по дълъг от 5/пет/ години,  не може да се удължава с анекс и РИЕ не може да се преотдава на трети лица.

(3) /Изм. с Решение №253/30.12.2025 г. на ОбС-Кърджали/  В случаите, когато за поставяне на РИЕ е проведен публичен търг или публично оповестен конкурс, договорите по ал.1 се сключват по достигнатите в търга или конкурса цени и при условията определени в заповедта за търга или конкурса. 

(4) В останалите случаи, договорите се сключват при цени, съгласно Приложение № 2, неразделна част от настоящата Наредба.

(5) /Нова – Решение №253/30.12.2025 г. на ОбС-Кърджали/ За формирането на цените по ал.4 се калкулира цялата полезна рекламна площ. 

Чл.35а. (1)   /Нова – Решение №253/30.12.2025 г. на ОбС-Кърджали/ Преместваемите обекти, рекламните и информационните елементи и елементите на градско обзавеждане се поставят по типови проекти (общински или корпоративни) или по индивидуални проекти. 

 
(2) /Нова – Решение №253/30.12.2025 г. на ОбС-Кърджали/ Типовите проекти се утвърждават със заповед от главния архитект на общината, след приемането им от Общинския експертен съвет по устройство на територията.

(3) /Нова – Решение №253/30.12.2025 г. на ОбС-Кърджали/ Изработването на общински типови проекти се възлага по реда на Закона за обществените поръчки.

(4) /Нова – Решение №253/30.12.2025 г. на ОбС-Кърджали/ Общинските типови проекти са общинска собственост и се предоставят при поискване на всеки желаещ срещу заплащане на направените административни разходи за подготовка на заверено копие.

(5) /Нова – Решение №253/30.12.2025 г. на ОбС-Кърджали/ Всеки може да предлага на главния архитект на Община Кърджали да утвърди корпоративен типов проект.

(6) /Нова – Решение №253/30.12.2025 г. на ОбС-Кърджали/ Корпоративния типов проект е собственост на лицето, което го е изработило или е възложило изработването му.

(7) /Нова – Решение №253/30.12.2025 г. на ОбС-Кърджали/ В случай, че общината придобие собствеността върху корпоративен типов проект, с акта на придобиването му той става общински типов проект и за него се прилага чл. 35а.

РАЗДЕЛ Х.
КОНТРОЛ И ПРЕМАХВАНЕ НА РЕКЛАМНО-ИНФОРМАЦИОННИ ЕЛЕМЕНТИ

Чл.36. Контролът по спазване на изискванията на тази наредба се организира и ръководи от кмета на Община Кърджали и се осъществява от служители, на които тези задължения са възложени с длъжностна характеристика.

Чл.37. Служителите:

1. Осъществяват кореспонденцията с лицата, подали искания.


2. Участват и изготвят преди всяко заседание на комисията по рекламната и информационната дейност протокол от огледа на местата, посочени в исканията на заявителя за поставяне на РИЕ, подписан от представителя на Пътна полиция и други специалисти.


3. Извършват ежемесечен оглед на рекламните съоръжения, удостоверен с подписан протокол.


4. Изготвят подробно досие за всяко поставено РИЕ, което включва:


а/ искане за поставяне на РИЕ от заявителя с всички изискуеми документи по чл.31, ал.1;


б/ копие от протокола от заседание на комисията по рекламната и информационната дейност, в което е одобрено искането на заявителя;


в/ издадено Разрешително за поставяне на РИЕ;


г/сключен договор за поставяне на РИЕ;


д/ кореспонденция във връзка с изпълнение на договорите за РИЕ;


5. Изготвят на всяко тримесечие доклад за всички незаконно поставени или с изтекъл срок РИЕ и предприети мерки за тяхното премахване, както и отчет за събираемостта на приходите от рекламна дейност.

Чл.38. Със заповед на Кмета на община Кърджали се назначава комисия от състава на общинска администрация, която:


1. Най-малко два пъти годишно извършва проверки по безопасността и устойчивостта на монтираните рекламни елементи, състоянието на външния вид и стопанисването от стопаните им и наличието на незаконно поставени или с изтекъл срок РИЕ.


2. Изготвя протокол от проверката, дава становища и прави предложения, свързани с наложително демонтиране на РИЕ.


3. Изготвя годишен доклад за състоянието на рекламната дейност на територията на община Кърджали и го представя на Кмета на община Кърджали. 

Чл.39. (1) РИЕ подлежат на премахване:


1. Когато са поставени без разрешение или в противоречие с издаденото разрешение.


2. Когато са поставени в чужд имот без правно основание или правното основание за издаване на разрешението за поставяне е отпаднало.

3. Когато не отговарят на правилата и нормативите на устройството на територията.


4. Когато не отговарят на изискванията на тази наредба.


5. Когато представляват реклама, забранена със закон.


6. Когато не отговарят на други изисквания, определени с нормативен акт.


7. При неплащане на определените тарифи за обектите върху общински терени за повече от 3/три/ поредни месеца.


8. при изтичане на срока за поставяне;


(2) Обстоятелствата по ал.1 се установяват с констативен акт, съставен от длъжностните лица по чл. 36 от настоящата Наредба.

(3) Констативния акт се връчва на собственика на РИЕ и/или собственика на имота, в който е поставен .

(4) В десетдневен срок от връчването на констативния акт по ал.3 Кмета на община Кърджали издава заповед за премахване на обекта.


(5) Когато собственика на РИЕ, поставен на общинска собственост е неизвестен, констативният акт и заповедта за премахване се поставят на видно място върху обекта в присъствието на двама свидетели и на определените за това места в сградата на община Кърджали.

(6) В заповедта си Кмета на община Кърджали определя срок за премахване на обекта. В случаите на светлинна реклама се уведомява дружеството доставчик на енергия, за прекратяване доставките до определения за премахване обект.

(7) При неспазване на срока за премахване, определен в заповедта по ал.6, РИЕ се премахва принудително.
РАЗДЕЛ ХІ

АДМИНИСТРАТИВНО – НАКАЗАТЕЛНИ РАЗПОРЕДБИ


Чл.40. За нарушения по тази наредба се налагат глоби, както следва:

1. За нарушения по чл.4, т.4 – 100лв./51,13 евро, при повторно нарушение се отнема разрешителното;


2. За нарушения по чл.5 – 50лв./25,56 евро, при повторно нарушение 150лв./76,69 евро;

3. За нарушения по чл.6 – 100лв./51,13 евро, при повторно нарушение 300 лв./153,39 евро;

4. За нарушения по чл.7 – 200лв./102,26 евро, при повторно нарушение 500 лв./255,65 евро;

5. За нарушения по чл.8 – 300лв./153,39 евро, при повторно нарушение 600лв./306,78 евро;


6. За нарушения по чл.9 – 200лв./102,26 евро, при повторно нарушение 500лв./255,65 евро;


7. За нарушения по чл.14 – 100лв./51,13 евро, при повторно нарушение 300лв./153,39 евро;


8. За нарушения по чл.15 – 50лв./25,56 евро, при повторно нарушение 150лв./76,69 евро;


9. За нарушения по чл.18 – 100лв./51,13 евро при повторно нарушение 300лв./153,39 евро;


10. За нарушения по чл.20 – 100лв./51,13 евро, при повторно нарушение 300лв./153,39 евро;

11. За нарушения по чл.22 – 100лв./51,13 евро, при повторно нарушение 300лв./153,39 евро;


12. За нарушения по чл.23, ал.1 – 100лв./51,13 евро, при повторно нарушение 300лв./153,39 евро;


13. За нарушения по чл.24 – 100лв./51,13 евро, при повторно нарушение 300лв./153,39 евро;

14. За нарушения по чл.25 – 50лв./25,56 евро, при повторно нарушение 150лв./76,69 евро;


15. За нарушения по чл.26 – 100лв./51,13 евро, при повторно нарушение 300лв./153,39 евро;

16. За нарушения по чл.27 – 200лв./ 102,26 евро, при повторно нарушение 500лв/255,65 евро.;


Чл.41. Актовете за установяване на нарушенията се издават от Кмета на община Кърджали или упълномощени от него лица.

Чл.42. Наказателните постановления се издават от Кмета на община Кърджали.

Чл.43. Установяването на нарушенията и издаването, обжалването и изпълнението на наказателните постановления се извършва по реда на ЗАНН.
РАЗДЕЛ ХІІ

ПРЕХОДНИ И ЗАКЛЮЧИТЕЛНИ РАЗПОРЕДБИ


§1.(1). Собствениците на заварени РИЕ, с изключение на елементите с краткотраен характер, са длъжни да приведат всички разположени РИЕ в съответствие с изискванията на тази наредба в тримесечен срок от влизането и в сила.

(2). Договорите за монтаж и експлоатация на РИЕ върху общински имоти, сключени преди влизане в сила на тази наредба запазват своето действие, ако по тях са извършени редовни плащания.


§2. Всяко физическо или юридическо лице, с издадено от община Кърджали разрешение за поставяне на РИЕ е длъжно най-късно един месец преди изтичане на срока му, да подаде заявление за издаване на ново разрешително. При неизпълнение на това задължение, обекта се премахва по реда на чл. 39 от наредбата.

§3. Тази наредба отменя действащата наредба за рекламна дейност, приета с Решение № 41 от 11.03.2004г.; изменена с Решение № 133 от 30.09.2004г.; изменена с Решение № 191 от 23.12.2004г.; изменена с Решение № 248 от 23.12.2005г. на Общински съвет – Кърджали.

§4.  /Нов – Решение №154/17.07.2025 г. на ОбС-Кърджали/  След датата на въвеждане на еврото в Република България, размерът на всички глоби по чл.40 и размерът на всички парични стойности по приложение №2 към чл.35, ал.4 от Наредбата, посочени в български лева, се превалутират и закръгляват в евро, съобразно реда по чл.12 и чл.13 от Закона за въвеждане на еврото в РБ.

Наредбата е приета на заседание на Общински съвет – Кърджали, с Решение № 205 от 24.09.2020 г., съгласно Протокол № 12 от 24.09.2020 г. Допълнена с Решение №154/17.07.2025 г. по Протокол №7 на ОбС-Кърджали. Изменена и допълнена с Решение №253/30.12.2025 г. по Протокол №12 на ОбС-Кърджали.

                 Приложение № 1 към чл. 29, ал.2


Проектната документация се изготвя от рекламна къща, дизайнерско или архитектурно бюро в 2/два/ екземпляра.


Разработката на дизайнерската част се извършва с цветно изображение на РИЕ, с нанесени всички размери.


1. Транспаранти и рекламни материали с временен характер:

- дизайнерска част: обяснителна записка, ситуация, чертежи с размери и цветно оформление, снимки, колажи или фрагменти от фасади;


2. Надписи, табели по фасади/с или без ел. осветление/:

- дизайнерска част: обяснителна записка, ситуация, чертежи с размери и цветно оформление, снимки, колажи или фрагменти от фасади;

- конструктивна част: обяснителна записка, статистически изчисления, чертежи;

- ел.част: обяснителна записка, ел. изчисления, чертежи;


3. Табели на терен/с или без ел. осветление, захранвано от уличната мрежа/:

- скица с нанесен подземен кадастър;

- дизайнерска част: обяснителна записка, ситуация, чертежи с размери и цветно оформление, снимки, колажи или фрагменти от фасади;

- конструктивна част: обяснителна записка, статистически изчисления, чертежи;

- ел.част: договор за присъединяване, обяснителна записка, ел.изчисления, чертежи;


4. Билбордове, тотеми и арки/с или без ел. осветление, захранвано от уличната мрежа/:

- скица с нанесен подземен кадастър;

- дизайнерска част: обяснителна записка, ситуация, чертежи с размери и цветно оформление, снимки, колажи или фрагменти от фасади;

- конструктивна част: обяснителна записка, статистически изчисления, чертежи;

- ел.част: договор за присъединяване, обяснителна записка, ел.изчисления, чертежи;


5. - дизайнерска част: обяснителна записка, ситуация, чертежи с размери и цветно оформление, снимки, колажи или фрагменти от фасади;

- конструктивна част: обяснителна записка, статистически изчисления, чертежи;

- ел.част: договор за присъединяване, обяснителна записка, ел.изчисления, чертежи;

Приложение № 2 към чл.35, ал.4
                                                                  /Изм. с Решение №253/30.12.2025 г. на ОбС-Кърджали/


Т А Р И Ф И

ПО НАРЕДБАТА ЗА РЕКЛАМНАТА И ИНФОРМАЦИОННАТА ДЕЙНОСТ НА ТЕРИТОРИЯТА НА ОБЩИНА КЪРДЖАЛИ

Тарифа за заплащане за поставяне на рекламно-информационни елементи върху общинска собственост, диференцирана по зони:

ПЪРВА ЗОНА ВКЛЮЧВА:

Централна градска част заключена между: 

· бул. „Беломорски“, бул. „България“, ул. „Булаир“, ул. „Републиканска“, пл. „Хаджи Димитър“, ул. „Беласица“ и бул. „България“.

· Тротоарните зони и първи ред сгради, принадлежащи на: бул. „Беломорски“, бул. „България“, бул. „Тракия“, бул. „Булаир“, бул. „Христо Ботев“, в кв. „Възрожденци“, ул. „Първи май“, ул. „Осми март“ в кв. „Веселчане“; 

· Промишлено-складова зона заключена между: бул. „България“, ул. „Капитан Петко Войвода“ и ул. „Язовирска“ в кв. „Студен кладенец“.

ВТОРА ЗОНА ВКЛЮЧВА:

· Територията на гр. Кърджали, заключена между строителните граници на гр. Кърджали, с изключение на територията включена в първа зона.

ТРЕТА ЗОНА ВКЛЮЧВА:

· Населените места в Община Кърджали с население над 500 души и принадлежащите територии на пътищата от общинската пътна мрежа.
1. ВЪНШНА РЕКЛАМА

	№ по ред
	Размер по площ на РС
	Дължима тарифа в лв./евро/ месец

	
	
	I-ва зона
	II-ра зона
	III-та зона

	1.
	До 0,25 кв.м. включително
	2,93/1,50
	2,35/1,20
	1,66/0,85

	2.
	До 1 кв.м. включително
	7,04/3,60
	4,69/2,40
	2,74/1,40

	3.
	До 2 кв.м. включително
	11,73/6,00
	7,04/3,60
	3,91/2,00

	4.
	До 3 кв.м. включително
	14,08/7,20
	9,39/4,80
	4,89/2,50

	5.
	До 4 кв.м. включително
	17,60/9,00
	11,73/6,00
	5,87/3,00


При площ на РИЕ над 4 кв. м. дължимата тарифа е 2.93 лв./1,50 евро на кв.м. рекламна площ за І зона, 2,35 лв./1,20 евро на кв.м. рекламна площ за ІІ зона и 1,17лв./0,60 евро на кв.м. рекламна площ за ІІІ зона.
1 А.  БИЛБОРДОВЕ И МЕГАБОРДОВЕ

	№ по ред
	Размер по площ на РС
	Дължима тарифа в лв./евро/ месец

	
	
	I-ва зона
	II-ра зона
	III-та зона

	1.
	До 3 кв.м. включително
	93,88/48,00
	70,41/36,00
	44,01/22,50

	2.
	До 4 кв.м. включително
	117,35/60,00
	93,88/48,00
	63,56/32,50

	3.
	До 5 кв.м. включително
	140,82/72,00
	117,35/60,00
	78,23/40,00


При площ на РИЕ над 5 кв. м. дължимата тарифа е 23,47 лв./12,00 евро на кв.м. рекламна площ за І и ІІ зона, 16,62 лв./8,50 евро на кв.м. рекламна площ за ІІІ.
2. ИНФОРМАЦИОННО –  УКАЗАТЕЛНИ ТАБЕЛИ

	№ по ред
	Размер по площ на РС
	Дължима тарифа в лв./евро/месец

	
	
	I-ва зона
	II-ра зона
	III-та зона

	1.
	До 0,5 кв.м. включително
	4,30/2,20
	2,93/1,50
	1,66/0,85

	2.
	До 1 кв.м. включително
	7,82/4,00
	5,48/2,80
	2,74/1,40

	3.
	До 2 кв.м. включително
	11,73/6,00
	8,41/4,30
	4,40/2,25

	4.
	До 3 кв.м. включително
	15,06/7,70
	11,73/6,00
	6,06/3,10

	5.
	До 4 кв.м. включително
	18,58/9,50
	14,08/7,20
	7,82/4,00


При площ на РИЕ над 4 кв. м. дължимата тарифа е 3,52 лв./1,80 евро на кв.м. рекламна площ за І зона, 2,93 лв./1,50 евро на кв.м. рекламна площ за ІІ зона и 1,66 лв./0,85 евро на кв.м. рекламна площ за ІІІ зона.

3. ФЛАЖНИ РЕКЛАМНИ МАТЕРИАЛИ  – ТРАНСПАРАНТИ

	№ по ред
	Размер по площ на РС
	Дължима тарифа в лв./евро/месец

	
	
	I-ва зона
	II-ра зона
	III-та зона

	1.
	До 2 кв.м. включително
	16,62/8,50
	13,20/6,75
	6,85/3,50

	2.
	До 3 кв.м. включително
	19,56/10,00
	15,65/8,00
	7,82/4,00

	3.
	До 4 кв.м. включително
	22,88/11,70
	17,99/9,20
	8,80/4,50

	4.
	До 5 кв.м. включително
	26,99/13,80
	20,34/10,40
	9,78/5,00

	5.
	До 6 кв.м. включително
	28,36/14,50
	22,79/11,65
	10,76/5,50

	6.
	До 7 кв.м. включително
	31,88/16,30
	25,43/13,00
	11,73/6,00

	7.
	До 8 кв.м. включително
	34,81/17,80
	27,38/14,00
	12,71/6,50


При площ на РИЕ над 8 кв. м. дължимата тарифа е 2,74 лв./1,40 евро на кв.м. рекламна площ за І зона; 2,35 лв./1,20 евро на кв.м. рекламна площ за ІІ зона и 1,17лв./0,60 евро на кв.м. рекламна площ за ІІІ зона.

Приложение № 3 към чл.27а, ал.2

                                                                     /Нов с Решение №253/30.12.2025 г. на ОбС-Кърджали/
ТЕХНИЧЕСКИ ПРАВИЛА ЗА ПОСТАВЯНЕ НА ПРЕМЕСТВАЕМИ ОБЕКТИ ЗА РЕКЛАМНИ ЦЕЛИ И РЕКЛАМНИ ЕЛЕМЕНТИ

1. Преместваем обект за рекламна цел е пространствен обект, който заема площта, представляваща проекцията на обекта върху имота, в който е поставен.

1.1. Преместваеми обекти за рекламна цел върху тротоари, площади, алеи и пешеходни зони могат да се поставят само при възможност за осигуряване на мин. 2.50м. широчина на пространството за свободно пешеходно движение, като:

1.1.1. при наличие на велоалея или паркоместа, ширината на пространството се измерва без ширината на велоалеята или паркоместата.

1.1.2. при наличие на улични стълбове, антипаркинг съоръжения и други препятствия в края на тротоара, ширината се измерва без ширината от външния ръб на бордюра до вътрешния ръб на съответните съоръжения.

1.1.3. при наличие на растителност /дървета, храсти, цветни лехи, кашпи и др./ ширината на пространството да се измерва без ширината, заемана от леглата на съответната растителност.

1.1.4. при наличие на други препятствия върху пространството, в т.ч. рекламни съоръжения, информационни табели, пейки и други елементи на градското обзавеждане, възпрепятстващи движението на пешеходците, ширината се измерва без ширината, заемана от съответните препятствия.

1.1.5. Върху тротоарите се осигурява свободна ширина за пешеходно преминаване:

1.1.5.1. минимум 2.50 м при улици с преобладаващо ниско и средноетажно застрояване;

1.1.5.2. минимум 3.0 м при улици с преобладаващо високоетажно застрояване. 

1.1.6. Това ограничение не се прилага при разполагане на елементите на спирките на МГТ в обхвата на спирката. В случаите, когато тротоарът в обхвата на спирката е с ширина, по-малка от 4.50 м, преместваемият обект за рекламна цел не може да има ширина, по-голяма от тази на спирконавеса.

1.2. Преместваемите обекти се поставят при спазване на следните разстояния:

- ≥ 30 м преди кръстовище на улица от първостепенната улична мрежа;

- ≥ 10 м преди кръстовище на улица от второстепенната улична мрежа;

- ≥ 10 м след кръстовище;

- ≥ 15 м до рекламен елемент или афишна колона;

- ≥ 30 м между два самостоятелни преместваеми обекта;

- ≥ 2.5 м до външния ръб на бордюра.

2. Правила за разполагане на рекламни елементи върху тротоари и в поземлени имоти:

2.1. Самостоятелните рекламни елементи се класифицират според рекламната си площ (едностранна) като:

2.1.1. Рекламни елементи с рекламна площ от 24 м2 до 60 м2 включително;

2.1.2. Рекламни елементи с рекламна площ от 12 м2 до 24 м2 включително;

2.1.3. Рекламни елементи с рекламна площ от 2 м2 до 12 м2 включително;

2.1.4. Рекламни елементи с рекламна площ до 2 м2 включително.

2.2. Елементите по т. 2.1.1. (от 24 до 60 кв.м.) се поставят:

- в имоти в и извън обхвата на тротоарите -

- на височина ≥ 4,50 м от нивото на прилежащия терен до долния ръб на рекламното пано;

- при спазване на следните разстояния между два рекламни елемента от същия вид при градски магистрали и булеварди:

- I-ви клас - ≥ 390,00 м;

- II-ри клас - ≥ 260,00 м;

- III-ти клас - ≥ 195,00 м.

2.3. Елементите по т. 2.1.2. (от 12 до 24 кв.м) се поставят:

- в имоти в и извън обхвата на тротоарите

- на височина ≥ 4,50 м от нивото на прилежащия терен до долния ръб на рекламното пано;

- при спазване на следните разстояния между два рекламни елемента от същия вид при градски магистрали и булеварди:

- I-ви клас - ≥ 300,00 м;

- II-ри клас - ≥ 200,00 м;

- III-ти клас - ≥ 150,00 м.

2.4. Елементите по т. 2.1.3. (от 2 до 12 кв.м) се поставят:

- в имоти извън обхвата на тротоарите;

- по тротоари и терени на крайуличното озеленяване на разстояние ≥ 1,00 м от бордюрната линия, мерено по проекцията на рекламното пано;

- на височина ≥ 2,50 м от нивото на прилежащия терен до долния ръб на рекламното пано;

- при спазване на следните разстояния между два рекламни елемента от същия вид при булеварди:

- I-ви клас - ≥ 100,00 м;

- II-ри клас - ≥ 80,00 м;

- III-ти клас - ≥ 60,00 м.

2.5. Елементите по т. 2.1.4. (до 2 кв.м) се поставят:

- само в публични градски пространства по одобрена схема;

- на разстояние не по-малко от 25 м един от друг;

- на разстояние ≥ 1,00 м от бордюрната линия, мерено по проекцията на рекламното пано;

- при спазване на нормите за осигуряване на добра видимост към пешеходни пътеки, спирки и други места с пресичане на пешеходци - при спазване на следните разстояния между два рекламни елемента от същия вид при булеварди:

- I-ви клас - ≥ 100,00 м;

- II-ри клас - ≥ 80,00 м;

- III-ти клас - ≥ 60,00 м.

2.6. При определяне на разстоянието между два елемента от различен вид, се изисква спазване на нормата за разстояния между елементи от по-малкия вид.

Разстоянията по класове улици между елементи от различен вид се определят, както следва:

- За улици I клас:

- между елементи 2.1.1 и 2.1.2. - 300 м;

- между елементи 2.1.1. и 2.1.3. - 100 м;

- между елементи 2.1.2 и 2.1.3. - 100 м;

За улици II клас:

- между елементи 2.1.1 и 2.1.2. - 200 м;

- между елементи 2.1.1. и 2.1.3. - 80 м;

- между елементи 2.1.2 и 2.1.3. - 80 м;

За улици III клас:

- между елементи 2.1.1 и 2.1.2. - 150 м;

- между елементи 2.1.1. и 2.1.3. - 60 м;

- между елементи 2.1.2 и 2.1.3. - 60 м;

2.7. Определянето на разстоянието между рекламните елементи става по съответното пътно платно на улицата, до която са разположени, по посока на движението.

2.8. При разполагане на рекламни елементи в имоти, попадащи едновременно в пространствената рамка на две улици от първостепенната улична мрежа (ъглови имоти) или в прилежащите им тротоари елемент се счита за разположен по правилото на "другата улица" в случай, че е на разстояние повече от 30 метра от имотната граница към основната улица.

2.9. При определяне на разстоянието до регулационните линии или имотни граници на елементите по т. 2.1.1 и 2.1.2 и 2.1.3., разположени в поземлени имоти, се прилагат нормативите за разполагане на застрояване със съответната височина в поземления имот (по отношение на класа улица, разстояния до регулационни и имотни граници, до съществуващо или предвидено по подробен устройствен план застрояване в съседни имоти).

2.10. Разстоянието при разполагане на елементите по т. 2.1.1, 2.1.2 и 2.1.3 се измерва от проекцията на рекламния елемент върху терена.

2.11. при разполагане на рекламни елементи в обхвата на улици с разрешена скорост повече от 50 км/ч, елементите се поставят на необходимото разстояние от пътното платно и при необходимост се обезопасяват с ограничителни системи, съгласувано с органите по пътна безопасност.

2.12. В обхвата на кръстовищата рекламните елементи се разполагат така, че да се гарантира осигуряването на пътна безопасност и видимост съгласно нормите на Наредба № РД-02-20-2 за планиране и проектиране на комуникационно-транспортната система на урбанизираните територии.

Схемата за разполагане се съгласува задължително с органите по пътна безопасност. При изработване на цялостни схеми за разполагане на рекламни елементи на публични пространства се допуска в зоните на кръстовищата минималните разстояния между елементите по т. 2.1.3., мерени през кръстовището, да се намаляват с до 25% с цел по-добро естетическо оформление и след разглеждане на конкретната ситуация от специализирания състав на ОЕСУТ.

2.13. При разполагане на рекламни елементи по тротоари задължително се осигурява минималната свободна ширина за пешеходно преминаване по 1.1.5.

2.14. Рекламни елементи върху калкани на сгради и стени без отвори се поставят на разстояние:

- ≥ 4,50 м от нивото на терена;

- ≤ 0,15 м от повърхността на калкана (за елемента);

- ≤ 1,50 м от повърхността на калкана (за стойките за осветлението му).   

